বোর্ডের ক্রিকেট অ্যাডভাইসারি কমিটির সদস্য, সিএবি-র প্রেসিডেন্ট, জনপ্রিয় টিভি-শোয়ের সঞ্চালক, ধারাভাষ্যকার— সব মিলিয়ে ক্রিকেট থেকে অবসর নেওয়ার পরেও সদাব্যস্ত সৌরভ গঙ্গোপাধ্যায়। এত সব কিছুর পরেও সৌরভ নতুন ব্যবসা শুরু করতে চলেছেন। মুম্বইয়ের এক স্টার্ট আপ কোম্পানিতে বিনিয়োগ করতে চলেছেন তিনি, এমনটাই খবর সর্বভারতীয় প্রচারমাধ্যমে। সেই স্টার্ট আপ কোম্পানির নাম ‘ফ্লিকসট্রি’। মুম্বইয়ের এই স্টার্ট আপ কোম্পানিই মুভি দেখানোর সফটওয়ার তৈরি, স্বাস্থ্য ও ফিটনেস শো, শর্ট ফিল্ম তৈরি করে।
সংস্থার সূত্রে জানানো হয়েছে, ‘ফ্লিকস’ শব্দের বুৎপত্তিগত অর্থ সিনেমা এবং ‘ট্রি’ অর্থাৎ গাছের শাখাপ্রশাখার মতো সংস্থার পরিচিতি বিস্তৃত করাই লক্ষ্য ফ্লিকসট্রি-র। তিন বছর আগে এই বিনোদনের স্টার্ট আপ কোম্পানি তৈরির পরিকল্পনা করেন সৌরভ সিংহ, রাহুল জৈন এবং নগেন্দ্র জৈন। অনেক কাঠখড় পুড়িয়ে শেষমেষ গতবছর ২০১৬-তে কোম্পানি আনুষ্ঠানিকভাবে লঞ্চ করা হয়।
‘ফ্লিকসট্রি’ ভিডিও প্ল্যাটফর্মে ২০টিরও বেশি ভিডিও ক্যাটেগরি রয়েছে। পছন্দ অনুযায়ী, ব্যবহারকারীরা আরও ক্যাটেগরি যুক্ত করতে পারেন। কলকাতার আদিত্য গ্রুপ, ভেঞ্চার ক্যআটালিস্টের মত নামী ব্যবসায়ী সংস্থা ফ্লিকসট্রি-র শেয়ার আগেই কিনেছিলেন। এবার এই কোম্পানিতেই বিনিয়োগ করছেন সৌরভ গঙ্গোপাধ্যায়। সংস্থার চিফ অপারেটিং অফিসার রাহুল জৈন বলেন, ‘‘সৌরভ স্ট্র্যাটেজিক পার্টনারশিপের শরিক হবেন।’’
সৌরভ জানিয়েছেন, ‘‘ভারতের ভবিষ্যৎ রয়েছে ডিজিটাল দুনিয়াতেই। দেশের ডিজিটাল স্বপ্নের বাস্তবায়নের জন্য ফ্লিকসট্রি-তে বিনিয়োগের সিদ্ধান্ত নিয়েছি। কারণ ফ্লিকসট্রি-র মতো সংস্থা দেশের অন্যতম সেরা টেক-কোম্পানি। ওদের ভিশন-টাও বেশ স্বচ্ছ।’’
দেখুন ভিডিও...